*Aprobat*

*prin hotărârea Comisiei Electorale Centrale*

*nr. 1166/ 2023*

**REGULAMENT**

**privind constituirea și înregistrarea grupurilor de inițiativă, întocmirea,**

**prezentarea şi verificarea listelor de subscripție**

 **Capitolul I. Dispoziții generale**

 1. Prezentul regulament stabilește modalitatea de constituire și înregistrare a grupurilor de inițiativă, de întocmire a listelor de subscripție, procedura de colectare a semnăturilor şi termenul de prezentare şi verificare a acestora, precum şi responsabilitățile persoanelor care colectează semnăturile susținătorilor (în continuare – *colectori*).

 2. Din motive de claritate și fluiditate a textului, precum și pentru a nu încărca textul cu dublete masculin/feminin, termenii folosiți în prezentul regulament care denumesc funcții au forma de masculin generic și poartă un caracter incluziv/nonsexist.

 3. Prevederile prezentului regulament se aplică în cazul susținerii candidaților la funcția de Președinte al Republicii Moldova, candidaților independenți la funcția de deputat în Parlament, de consilier în consiliul local și de primar, precum și în cazul inițierii referendumului republican și celui local.

4. Lista de subscripție constituie o listă cu semnături ale alegătorilor care susțin un candidat desemnat la una dintre funcțiile elective prevăzute la pct. 3 sau inițierea referendumului.

5. Alegătorii participă benevol la campania de susținere a candidatului desemnat pentru una dintre funcțiile elective prevăzute la pct. 3 și pot susține prin semnătură mai mulți candidați desemnați, inclusiv pentru mai multe funcții elective, însă nu pot susține același candidat desemnat de două și mai multe ori.

6. La alegerile locale un alegător poate susține:

a) mai multe persoane care candidează la funcția de consilier atât în consiliul unității administrativ-teritoriale de nivelul întâi, cât și în consiliul unității administrativ-teritoriale de nivelul al doilea;

b) mai multe persoane care candidează atât la funcția de primar, cât și la funcția de consilier într-o singură circumscripție electorală.

7. În situațiile prevăzute la pct. 6 listele de subscripție se întocmesc separat.

8. Dreptul de a colecta semnături îl au:

a) candidații și/sau membrii grupului de inițiativă care îi susțin – în cazul alegerilor prezidențiale, parlamentare și celor locale;

b) membrii grupului de inițiativă – în cazul inițierii referendumului.

9. Semnăturile se colectează doar în scopul susținerii candidatului la funcțiile elective prevăzute la pct. 3 sau a inițierii referendumului. În cazul alegerilor locale, semnăturile se colectează numai în circumscripția în care candidează persoana.

10. Alegătorul poate susține o persoană care candidează pentru mai multe funcții elective, semnând pe liste de subscripție întocmite pentru fiecare funcție electivă separat. Dacă alegătorul semnează pe o listă/liste de subscripție de două și mai multe ori în susținerea unui candidat la aceeași funcție electivă sau în susținerea aceleiași întrebări supuse referendumului, aceste semnături se consideră nevalabile.

11. Până la începerea perioadei de desemnare a candidaților, prin hotărârea organului electoral, se stabilește locul și timpul recepționării documentelor în vederea înregistrării grupurilor de inițiativă pentru susținerea candidaților la funcțiile elective prevăzute la pct. 3. Totodată, prin dispoziția președintelui organului electoral se constituie comisia de recepţionare şi verificare a documentelor (în continuare – *comisia de recepționare*) în componența căreia se includ membri ai organului electoral și funcționari ai aparatului acestuia. Prin aceeași dispoziție se pot constitui mai multe comisii de recepționare.

12. Procedura de constituire a comisiei de recepționare este prevăzută în regulamentele privind particularitățile de desemnare și înregistrare a candidaților pentru fiecare tip de scrutin organizat, aprobate de Comisia Electorală Centrală.

13. Un grup de iniţiativă poate susține doar un singur candidat desemnat la una dintre funcțiile elective prevăzute la pct. 3. Membrii unui grup de inițiativă nu pot fi în același timp și membri ai altui grup de iniţiativă.

14. Membru al grupului de inițiativă poate fi doar cetățeanul Republicii Moldova cu drept de vot.

15. În cazul în care la etapa de verificare a listelor membrilor grupurilor de inițiativă prezentate spre înregistrare organului electoral se va constata că aceeași persoană și-a înscris semnătura pe mai multe liste pentru a face parte și dintr-un alt sau alte grupuri de inițiativă, se consideră valabilă doar semnătura înscrisă prima cronologic, ulterioarele semnături se vor considera nule, fiindu-i refuzată înregistrarea pentru celelalte grupuri. Dacă o persoană semnează în aceeași zi pentru a fi membru al mai multor grupuri de inițiativă, aceste semnături se vor considera toate nevalabile și i se va refuza înregistrarea în calitate de membru al grupului.

16. Conducătorul grupului coordonează activitatea de colectare a semnăturilor susținătorilor candidatului desemnat, verifică autenticitatea semnăturilor, conformitatea întocmirii și sistematizării listelor de subscripție.

17. Până la expirarea termenului de colectare a semnăturilor, candidatul desemnat și / sau conducătorul grupului de inițiativă / președintele biroului executiv poate solicita organului electoral, prin cerere scrisă, cu prezentarea motivelor, să-i fie eliberate liste de subscripție suplimentare.

18. Responsabilitățile colectorilor sunt prevăzute în Capitolul VIII.

19. Autoritățile administrației publice locale vor crea condiții membrilor grupului de inițiativă pentru ca aceștia să-și desfășoare întrunirile cu susținători, iar organele de menținere a ordinii publice, în baza înștiințării prealabile, vor asigura ordinea publică la aceste întruniri și vor contracara acțiunile îndreptate spre împiedicarea activității grupului de inițiativă.

20. Condițiile și modul de susținere financiară a grupului de inițiativă, precum şi procedura de prezentare la Comisia Electorală Centrală a rapoartelor privind fluxul mijloacelor bănești aferente activității grupului de inițiativă sunt prevăzute în regulamentul aprobat de Comisia Electorală Centrală.

**Capitolul II. Constituirea și înregistrarea grupurilor de inițiativă, întocmirea,**

 **sistematizarea şi prezentarea listelor de subscripție pentru susținerea**

**candidaților la funcția de Președinte al Republicii Moldova**

***Secțiunea 1. Constituirea și înregistrarea grupurilor de inițiativă***

21. Un candidat desemnat la funcția de Președinte al Republicii Moldova constituie, în mod obligatoriu, un grup de inițiativă, care se înregistrează de Comisia Electorală Centrală.

22. În cazul în care inițiativa vine de la cetățeni, grupul de inițiativă se constituie din cel puțin 25 și cel mult 100 de persoane cu drept de vot.

23. Grupul de inițiativă se constituie la adunarea cetățenilor la care se decide susținerea candidatului la funcția de Președinte al Republicii Moldova, se alege conducătorul grupului și se aprobă lista membrilor grupului de inițiativă.

24. Candidatul desemnat la funcția de Președinte al Republicii Moldova participă în mod obligatoriu la adunarea de constituire a grupului de inițiativă și poate fi ales conducător al grupului. Totodată, conducător al grupului de inițiativă poate fi ales și un alt membru al acestuia.

25. Înainte de a începe adunarea, participanții se înregistrează pe o listă / liste pe care se înscriu numele, prenumele, anul nașterii, domiciliul și fiecare participant își înscrie semnătura.

26. Lucrările adunării cetățenilor privind constituirea grupului de inițiativă pentru susținerea candidatului la funcția de Președinte al Republicii Moldova şi rezultatele alegerii conducătorului grupului de inițiativă se înscriu într-un proces-verbal, semnat de candidatul desemnat (modelul procesului-verbal este prezentat în anexa nr.1). La procesul-verbal se anexează lista membrilor grupului de inițiativă ce conține: numele şi prenumele, data, luna şi anul naşterii, numărul de identificare de stat (IDNP), domiciliul/reședința temporară, mențiunea privind calitatea deținută în cadrul grupului de inițiativă (conducător/membru), datele de contact (nr. de telefon și e-mail), data și semnătura membrului grupului.

27. La ședințele organelor centrale ale partidelor și ale blocurilor electorale, în cadrul cărora are loc desemnarea candidatului la funcția de Președinte al Republicii Moldova, se aprobă lista membrilor şi se constituie grupul de inițiativă pentru colectarea semnăturilor susținătorilor candidatului respectiv. Rezultatele ședințelor organelor centrale se consemnează într-un proces-verbal, conform modelului prezentat în anexa nr. 2, care va fi semnat de candidatul desemnat și de conducătorul grupului și la care se va anexa lista membrilor grupului de inițiativă.

28. Pentru înregistrarea grupului de inițiativă, candidatul desemnat la funcția de Președinte al Republicii Moldova, cel târziu cu 50 de zile înainte de ziua alegerilor, depune la Comisia Electorală Centrală următoarele documente:

a) cererea în formă scrisă privind înregistrarea grupului de iniţiativă, conform modelului prezentat în anexa nr. 3;

b) procesul-verbal al ședinței adunării cetățenilor / organului central privind susținerea / desemnarea candidatului la funcția de Președinte al Republicii Moldova;

c) lista, în original, a cetățenilor care au participat la adunarea de constituire a grupului de inițiativă / a membrilor organului central care, potrivit statutelor lor, au competența de a desemna candidatul la funcţia de Preşedinte al Republicii Moldova. Lista prezentată va conține numele, prenumele, anul nașterii, domiciliul / reședința temporară și semnăturile acestora;

 d) lista membrilor grupului de inițiativă, inclusiv versiunea electronică a listei care nu conține rubrica „Semnătura”;

 e) declarația candidatului desemnat privind consimțământul său de a fi susținut în calitate de candidat la funcția de Președinte al Republicii Moldova, conținând şi declarația pe propria răspundere privind întrunirea condițiilor constituționale referitoare la domicilierea pe teritoriul Republicii Moldova și cunoașterea limbii române, existența studiilor superioare, absolvite cu diplomă de licență sau echivalentă conform modelului prezentat în anexa nr. 4. Declarația va fi scrisă personal de candidatul desemnat la sediul Comisiei Electorale Centrale și prezentată concomitent cu setul de documente;

 f) copia de pe buletinul de identitate al candidatului desemnat;

g) după caz, cererea în formă scrisă a conducătorului grupului de inițiativă privind desemnarea persoanei responsabile de finanțele grupului de inițiativă (trezorierul);

h) statutul şi extrasul din Registrul de stat al persoanelor juridice (originalul şi copia), în cazul partidelor politice. Se va prezenta fotocopia de pe actele menționate. În calitate de copie a statutului se acceptă şi versiunea tipografică a acestuia.

29. Cunoașterea limbii române de către candidatul desemnat la funcția de Președinte al Republicii Moldova se verifică de comisia de recepționare la etapa depunerii documentelor pentru înregistrarea grupurilor de inițiativă, în conformitate cu prevederile art.18 alin. (1) din Legea cetățeniei nr. 1024/2000. Candidatul desemnat completează personal declarația prevăzută la pct. 28 lit. e) și răspunde la întrebările membrilor comisiei de recepționare.

30. În termen de 3 zile de la recepționarea documentelor enumerate la pct. 28, Comisia Electorală Centrală verifică corectitudinea acestora şi decide asupra înregistrării sau refuzului înregistrării grupului de inițiativă.

31. Dacă documentele prezentate corespund cerințelor prevăzute la pct. 22-26 sau 27, Comisia Electorală Centrală adoptă o hotărâre privind înregistrarea grupului de inițiativă și eliberează candidatului desemnat sau conducătorului grupului de inițiativă legitimațiile membrilor grupului de inițiativă şi formularele listelor de subscripție ce vor conţine un număr de rubrici suficient pentru a colecta semnăturile susținătorilor în limita plafonului maxim prevăzut la art. 139 din Codul electoral nr. 325/2022.

32. Comisia Electorală Centrală respinge cererea privind înregistrarea grupului de iniţiativă în cazul în care după verificarea listei membrilor grupului de iniţiativă se constată că mai puţin de 25 de persoane întrunesc condițiile necesare pentru a fi înregistrate în calitate de membri. De asemenea, drept temei de a refuza înregistrarea grupului de iniţiativă servește lipsa sau neconformitatea actelor prevăzute la pct. 28. Hotărârea privind refuzul de a înregistra grupul de iniţiativă poate fi contestată în conformitate cu prevederile Capitolului XIII din Codul electoral nr. 325/2022 și ale Regulamentului privind procedura de examinare a contestațiilor în perioada electorală, aprobat prin hotărârea Comisiei Electorale Centrale nr. 1128/2023.

33. Cereri privind modificarea sau completarea componenței grupului de inițiativă pot fi depuse până la depunerea listelor de subscripție, de către conducătorul grupului de inițiativă a cărui prerogativă în acest sens se stabilește odată cu alegerea / numirea acestuia și, respectiv, constituirea grupului, prin consemnarea acestui fapt în procesele-verbale întocmite în condițiile pct. 26 și 27.

34. Conducătorul grupului de inițiativă poate fi reales în aceleași condiții în care a fost ales anterior și doar din rândul membrilor grupului, prezentând Comisiei Electorale Centrale procesul-verbal privind înlocuirea conducătorului grupului, în decurs de 3 zile de la data întocmirii acestuia, dar nu mai târziu de data depunerii documentelor pentru înregistrarea candidatului la funcția de Președinte al Republicii Moldova în calitate de concurent electoral.

***Secțiunea 2. Condițiile speciale privind colectarea semnăturilor***

 ***și întocmirea listelor de subscripție***

35. Procesul de colectare a semnăturilor susţinătorilor candidatului desemnat la funcția de Președinte al Republicii Moldova începe la data la care Comisia Electorală Centrală a eliberat, în baza actului de transmitere-recepționare întocmit conform modelului prezentat în anexa nr. 21, legitimațiile colectorilor și formularele listelor de subscripţie.

 36. Colectarea semnăturilor pentru susținerea candidatului desemnat la funcția de Președinte al Republicii Moldova se va efectua cu respectarea cerințelor generale prevăzute la art. 65 și 139 din Codul electoral nr. 325/2022, inclusiv cu asigurarea respectării Legii nr.133/2011 privind protecția datelor cu caracter personal.

37. Listele de subscripţie pentru susţinerea candidatului desemnat la funcția de Președinte al Republicii Moldova trebuie să conțină cel puțin 15000 și cel mult 25000 de semnături ale susținătorilor, colectate din cel puțin jumătate din numărul unităților administrativ-teritoriale de nivelul al doilea ale Republicii Moldova. Se consideră conforme unitățile administrativ-teritoriale de nivelul al doilea ale Republicii Moldova în care au fost colectate cel puțin 600 de semnături.

38. O listă de subscripție va conține semnăturile susținătorilor candidatului desemnat la funcția de Președinte al Republicii Moldova care sunt arondați în aceeași unitate administrativ-teritorială de nivelul al doilea.

39. Semnăturile pentru susținerea candidatului desemnat se colectează pe listele de subscripție conform modelului prezentat în anexa nr. 24.

40. Listele de subscripție, în formă tipărită, pentru susţinerea candidatului desemnat vor fi întocmite și vor conține în mod obligatoriu toate rubricile prevăzute la pct. 145-149, fiind completate în modul corespunzător.

***Secțiunea 3. Procedura de recepționare și sistematizare a listelor***

 ***de subscripție de către Comisia Electorală Centrală***

41. După expirarea termenului de colectare a semnăturilor sau odată cu prezentarea documentelor prevăzute la art. 68 din Codul electoral nr. 325/2022, candidatul desemnat la funcția de Președinte al Republicii Moldova și conducătorul grupului de inițiativă prezintă Comisiei Electorale Centrale listele de subscripție care le-au fost eliberate. La procedura de transmitere și recepționare a listelor de subscripție participă candidatul desemnat la funcția de Președinte al Republicii Moldova și conducătorul grupului de inițiativă, pe de o parte, și membrii comisiei de recepționare, pe de altă parte.

42. La etapa de recepționare a listelor de subscripție, comisia de recepționare le verifică doar sub aspect cantitativ. În actul de transmitere-recepționare se consemnează numărul listelor de subscripție cu semnături ale susținătorilor candidatului desemnat.

43. Listele de subscripție cu semnăturile susținătorilor se sistematizează într-un singur dosar pe unități administrativ-teritoriale de nivelul al doilea. Numerotarea se efectuează separat pentru fiecare unitate administrativ-teritorială de nivelul al doilea, începând cu numerele de ordine de la 1, 2, 3, …. n (n – numărul de ordine al ultimei liste de subscripție numerotate pe unitatea administrativ-teritorială de nivelul al doilea din cadrul dosarului sistematizat).

44. În cazul în care grupul de inițiativă prezintă liste de subscripție ce conțin mai multe semnături decât plafonul stabilit de 25 000, comisia de recepționare va primi spre verificare doar listele de subscripție cu semnături în limitele prevăzute la art. 139 din Codul electoral nr. 325/2022, lăsând la discreția grupului de inițiativă selectarea listelor de subscripție ce urmează a fi transmise spre verificare. Celelalte liste de subscripție care conțin semnături peste plafonul de 25 000 se recepționează, însă nu se supun verificării și se cos separat într-un dosar.

45. Procedura de transmitere și recepționare a listelor de subscripție se desfășoară cu respectarea următoarelor etape:

a) membrii desemnați din cadrul Comisiei Electorale Centrale recepționează listele de subscripție și legitimațiile colectorilor;

b) la recepționare sunt verificate listele de subscripție sub aspect cantitativ, separat pe fiecare unitate administrativ-teritorială de nivelul al doilea;

c) după ce listele de subscripție se verifică cantitativ, membrii comisiei de recepționare le sistematizează și le separă, de regulă câte 50 de file, pentru a fi cusute în dosare (un dosar separat va conține listele supuse verificării, iar un alt dosar va include listele neutilizate, cele deteriorate sau transmise fără a fi supuse verificării), separat pe fiecare unitate administrativ-teritorială de nivelul al doilea;

d) pentru fiecare dosar cu liste de subscripție se întocmește o notă informativă care va conține următoarele elemente: denumirea unității administrativ-teritoriale de nivelul al doilea, numărul listelor de subscripție, rubrica „Numărul dosarului”, numele, prenumele conducătorului grupului de inițiativă și ale membrului comisiei de recepționare responsabili de predarea și, respectiv, recepționarea listelor, data întocmirii notei informative (conform modelului prezentat în anexa nr. 7);

e) listele de subscripție verificate cantitativ și divizate conform lit. c), împreună cu nota informativă ce se anexează la începutul dosarului, se cos în partea de sus (poziția orizontală, forma A3) și se sigilează pe versoul ultimei file, unde se înscrie numărul total al filelor listelor de subscripție sigilate, se înscriu numele, prenumele conducătorului grupului de inițiativă și ale membrului comisiei de recepționare și semnăturile acestora;

f) dosarul cu listele de subscripție cusute și sigilate conform cerințelor de la lit. c)-e) se transmite responsabilului de introducerea, în format electronic, a datelor procesate conform notei informative și înscrierea numărului de evidență atribuit dosarului procesat. Numărul de evidență al dosarului este format din 3 indice.

46. Rezultatele recepționării documentelor și listelor de subscripție conform pct. 45 se înscriu în actul de transmitere-recepționare întocmit de către comisia de recepționare (conform modelului prezentat în anexa nr. 23).

47. Listele de subscripție prezentate Comisiei Electorale Centrale sunt verificate conform prevederilor pct. 154-166.

**Capitolul III.** **Constituirea și înregistrarea grupurilor de inițiativă, întocmirea,**

 **sistematizarea şi prezentarea listelor de subscripție pentru susținerea**

 **candidaților la funcția de deputat în Parlamentul Republicii Moldova**

 ***Secțiunea 1. Constituirea și înregistrarea grupurilor de inițiativă***

 48. Un candidat independent la funcția de deputat în Parlamentul Republicii Moldova poate să constituie un grup de inițiativă, care se înregistrează de Comisia Electorală Centrală.

 49. Grupul de inițiativă se constituie la adunarea cetățenilor cu drept de vot, la care se decide susținerea candidatului la funcția de deputat, se alege conducătorul grupului și se aprobă lista membrilor grupului de inițiativă.

 50. Candidatul participă în mod obligatoriu la adunarea de constituire a grupului de inițiativă și poate fi ales conducător al grupului.

 51. Înainte de a începe adunarea, participanții se înregistrează pe o listă / liste pe care se înscriu numele, prenumele, anul nașterii, domiciliul/reședința temporară și fiecare participant își înscrie semnătura.

 52. Lucrările adunării cetățenilor privind constituirea grupului de inițiativă pentru susținerea candidatului independent şi rezultatele alegerii conducătorului grupului de inițiativă se înscriu într-un proces-verbal, semnat de candidatul desemnat (modelul procesului-verbal este prezentat în anexa nr.1). La procesul-verbal se anexează lista membrilor grupului de inițiativă ce conține: numele şi prenumele, data, luna şi anul naşterii, numărul de identificare de stat (IDNP), domiciliul / reședința temporară, mențiunea privind calitatea deținută în cadrul grupului de inițiativă (conducător / membru), datele de contact (nr. de telefon și e-mail), data și semnătura membrului grupului, conform modelului prezentat în anexa nr. 1.

 53. Pentru înregistrarea grupului de inițiativă, candidatul desemnat va depune la Comisia Electorală Centrală următoarele documente:

a) cererea în formă scrisă privind înregistrarea grupului de iniţiativă, conform modelului prezentat în anexa nr. 8;

b) procesul-verbal al ședinței adunării cetățenilor privind constituirea grupului de inițiativă și susținerea/desemnarea candidatului la funcția de deputat în Parlamentul Republicii Moldova și lista participanților la adunare prevăzută la pct. 52;

c) lista membrilor grupului de inițiativă, inclusiv versiunea electronică a listei care nu conține rubrica „Semnătura”;

d) declarația candidatului desemnat privind consimțământul său de a fi susținut în calitate de candidat la funcția de deputat în Parlamentul Republicii Moldova, conform modelului prezentat în anexa nr. 9;

e) copia de pe buletinul de identitate al candidatului desemnat;

f) după caz, cererea în formă scrisă a conducătorului grupului de inițiativă privind desemnarea persoanei responsabile de finanțele grupului de inițiativă (trezorierul).

54. Dacă documentele prezentate corespund cerințelor prevăzute la pct. 49-52, Comisia Electorală Centrală în termen de 3 zile adoptă o hotărâre privind înregistrarea grupului de inițiativă, eliberează legitimațiile pentru membrii grupului de inițiativă înregistrat, precum și formularele listelor de subscripție într-un număr suficient pentru a colecta semnăturile susținătorilor în limita plafonului maxim prevăzut la art. 113 din Codul electoral nr. 325/2022.

55. Comisia Electorală Centrală respinge cererea de înregistrare a grupului de inițiativă în cazul lipsei sau neconformității documentelor prevăzute la pct. 53. Hotărârea privind refuzul de a înregistra grupul de iniţiativă poate fi contestată în conformitate cu prevederile Capitolului XIII din Codul electoral nr. 325/2022 și ale Regulamentului privind procedura de examinare a contestațiilor în perioada electorală, aprobat prin hotărârea Comisiei Electorale Centrale nr. 1128/2023. Totodată, solicitantului i se explică modalitatea de eliberare a listelor de subscripție prevăzută la pct. 58.

56. Cereri privind modificarea sau completarea componenței grupului de inițiativă pot fi depuse până la prezentarea documentelor pentru înregistrarea candidatului în calitate de concurent electoral de către conducătorul grupului de inițiativă a cărui prerogativă în acest sens se stabilește odată cu alegerea sa în această calitate și se consemnează în procesul-verbal întocmit în condițiile pct. 52.

57. Conducătorul grupului de inițiativă poate fi reales în aceleași condiții în care a fost ales anterior și doar din rândul membrilor grupului, prezentând Comisiei Electorale Centrale procesul-verbal privind înlocuirea conducătorului grupului, în decurs de 3 zile de la data întocmirii acestuia, dar nu mai târziu de data depunerii documentelor pentru înregistrarea candidatului independent în calitate de concurent electoral.

58. În cazul în care candidatul desemnat a decis să colecteze singur semnăturile, el va depune o cerere la organul electoral pentru a-i fi eliberate liste de subscripție, anexând următoarele documente:

a) cererea în formă scrisă, conform modelului prezentat în anexa nr. 5;

b) copia de pe buletinul de identitate al candidatului desemnat.

59. În decurs de 24 de ore din momentul recepționării cererii, Comisia eliberează listele de subscripție și legitimația colectorului sau respinge cererea dacă constată lipsa întrunirii condițiilor legale pentru a candida.

***Secțiunea 2. Condițiile speciale privind colectarea semnăturilor***

 ***și întocmirea listelor de subscripție***

 60. Procesul de colectare a semnăturilor susţinătorilor candidatului independent începe la data la care Comisia Electorală Centrală a eliberat, în baza actului de transmitere-recepționare, legitimațiile colectorilor și formularele listelor de subscripţie.

 61. Colectarea semnăturilor pentru susținerea candidatului independent se va efectua de colectori cu respectarea cerințelor generale prevăzute la art. 65 și 113 din Codul electoral nr. 325/2022, inclusiv cu asigurarea respectării Legii nr.133/2011 privind protecția datelor cu caracter personal.

62. Listele de subscripţie pentru susţinerea candidatului desemnat la funcția de deputat în Parlamentul Republicii Moldova trebuie să conțină cel puțin 2000 şi cel mult 2500 de semnături ale susținătorilor, iar o candidată femeie prezintă semnăturile a cel puțin 1000 și cel mult 2500 de susținători.

63. Lista de subscripție va conține semnăturile susținătorilor candidatului desemnat la funcția de deputat în Parlamentul Republicii Moldova care sunt arondați în oricare localitate din circumscripția electorală națională.

64. Semnăturile pentru susținerea candidatului desemnat se colectează pe listele de subscripție conform modelului prezentat în anexa nr. 24.

65. Listele de subscripție, în formă tipărită, pentru susţinerea candidatului desemnat vor fi întocmite și vor conține în mod obligatoriu toate rubricile prevăzute la pct. 145-149, fiind completate în modul corespunzător.

***Secțiunea 3. Procedura de recepționare și sistematizare a listelor de subscripție***

 ***de către Comisia Electorală Centrală***

66. După expirarea termenului de colectare a semnăturilor sau odată cu prezentarea documentelor prevăzute la art. 68 din Codul electoral nr. 325/2022, candidatul desemnat la funcția de deputat în Parlamentul Republicii Moldova și conducătorul grupului de inițiativă prezintă Comisiei Electorale Centrale listele de subscripție care le-au fost eliberate.

67. La recepționarea documentelor prezentate în vederea înregistrării candidaților desemnați la funcția de deputat în Parlamentul Republicii Moldova, comisia de recepționare, creată prin dispoziția președintelui Comisiei Electorale Centrale, verifică, în corespundere cu prevederile Codului electoral, listele de subscripție prezentate de candidat.

68. La etapa de recepționare a listelor de subscripție, comisia de recepționare le verifică doar sub aspect cantitativ. În actul de transmitere-recepționare se înscrie numărul listelor de subscripție cu semnături ale susținătorilor candidatului desemnat.

69. În cazul în care grupul de inițiativă prezintă liste de subscripție ce conțin mai multe semnături decât plafonul stabilit de 2500, comisia de recepționare va primi spre verificare doar listele de subscripție cu semnături în limitele prevăzute la art.113 din Codul electoral nr. 325/2022, lăsând la discreția grupului de inițiativă / candidatului desemnat selectarea listelor de subscripție ce urmează a fi prezentate spre verificare. Celelalte liste de subscripție care conțin semnături peste plafonul de 2500 se recepționează, însă nu se supun verificării.

70. Procedura de transmitere și recepționare a listelor de subscripție se desfășoară cu respectarea următoarelor etape:

a) membrii desemnați din cadrul Comisiei Electorale Centrale recepționează listele de subscripție și legitimațiile colectorilor;

b) la recepționare listele de subscripție sunt verificate sub aspect cantitativ;

c) după ce au fost verificate sub aspect cantitativ, listele de subscripție se sistematizează și se separă, de regulă câte 50 de file, pentru a fi cusute în dosare (un dosar separat va conține listele supuse verificării, iar un alt dosar va include listele neutilizate, cele deteriorate sau transmise fără a fi supuse verificării);

d) pentru fiecare dosar cu liste de subscripție se întocmește o notă informativă care va conține următoarele elemente: denumirea circumscripției electorale, denumirea unității administrativ-teritoriale de nivelul al doilea, numărul listelor de subscripție, rubrica „Numărul dosarului”, numele, prenumele conducătorului grupului de inițiativă și ale membrului comisiei de recepționare responsabili de predarea și, respectiv, recepționarea listelor, data întocmirii notei informative (conform modelului prezentat în anexa nr. 7);

e) listele de subscripție verificate cantitativ și divizate conform lit. c), împreună cu nota informativă ce se anexează la începutul dosarului, se cos în partea de sus (poziția orizontală, forma A3) și se sigilează pe versoul ultimei file, unde se înscrie numărul total al filelor listelor de subscripție sigilate, se înscriu numele și prenumele conducătorului grupului de inițiativă și ale membrului comisiei de recepționare și semnăturile acestora;

f) dosarul cu listele de subscripție cusute și sigilate conform cerințelor de la lit. c)-e) se transmite responsabilului de introducerea, în format electronic, a datelor procesate conform notei informative și înscrierea numărului de evidență atribuit dosarului procesat. Numărul de evidență al dosarului este format din 3 indice.

71. Rezultatele recepționării documentelor și listelor de subscripție conform pct. 70 se înscriu în actul de transmitere-recepționare (conform modelului prezentat în anexa nr. 23).

72. Listele de subscripție se verifică conform prevederilor pct. 154-166.

**Capitolul IV. Constituirea și înregistrarea grupurilor de inițiativă, întocmirea,**

 **sistematizarea şi prezentarea listelor de subscripție pentru susținerea**

 **candidaților la funcția de primar și/sau consilier**

***Secțiunea 1. Constituirea și înregistrarea grupurilor de inițiativă***

73. Un candidat independent la funcția de primar și / sau consilier poate să constituie un grup de inițiativă, care se înregistrează de consiliul electoral de circumscripție.

74. Constituirea, înregistrarea, modificarea componenței grupului de inițiativă și eliberarea listelor de subscripție are loc în condiții similare prevederilor pct. 49 - 57, care se aplică în modul corespunzător.

 75. Pentru înregistrarea grupului de inițiativă, candidatul desemnat va depune la consiliul electoral de circumscripție următoarele documente:

a) cererea în formă scrisă privind înregistrarea grupului de iniţiativă, conform modelului prezentat în anexa nr. 10;

b) procesul-verbal al ședinței adunării cetățenilor privind constituirea grupului de inițiativă și susținerea / desemnarea candidatului la funcția de primar și / sau consilier și lista participanților la adunare prevăzută la pct. 52, conform modelului prezentat în anexa nr. 11;

c) lista membrilor grupului de inițiativă, inclusiv versiunea electronică a listei care nu conține rubrica „Semnătura”;

d) declarația candidatului privind consimțământul său de a fi susținut în calitate de candidat la funcția de primar și / sau consilier, conform modelului prezentat în anexa nr. 12;

e) copia de pe buletinul de identitate al candidatului desemnat;

f) după caz, cererea în formă scrisă a conducătorului grupului de inițiativă privind desemnarea persoanei responsabile de finanțele grupului de inițiativă (trezorierul).

 76. În cazul în care candidatul a decis să colecteze singur semnăturile, el va depune o cerere la consiliul electoral de circumscripție pentru a-i fi eliberate liste de subscripție, anexând următoarele documente:

a) cererea în formă scrisă, conform modelului prezentat în anexa nr. 5;

b) copia de pe buletinul de identitate al candidatului desemnat.

77. Semnăturile se colectează de către grupul de inițiativă care a desemnat și / sau susține candidatul sau doar de către candidat dacă ultimul decide să nu constituie un grup de inițiativă.

78. Un grup de iniţiativă poate susține doar un singur candidat independent chiar dacă acesta candidează concomitent atât pentru funcția de consilier al consiliului local, cât și pentru cea de primar.

79. Dacă actele prezentate corespund cerințelor prevăzute la pct. 76, consiliul electoral de circumscripție, în termen de cel mult 24 de ore de la data depunerii cererii, eliberează, în baza actului de transmitere-recepționare conform modelului prezentat în anexa nr. 21, legitimația candidatului în alegeri, precum și formularele listelor de subscripție într-un număr suficient pentru a colecta semnăturile susținătorilor.

80. Dacă actele prezentate corespund cerințelor prevăzute la pct. 75, consiliul electoral de circumscripție, în termen de cel mult 3 zile de la data depunerii listei membrilor grupului de inițiativă, adoptă o hotărâre privind înregistrarea acestuia (conform modelului prezentat în anexa nr. 13) și eliberează candidatului la alegeri sau conducătorului grupului de inițiativă, în baza actului de transmitere-recepționare, legitimațiile și formularele listelor de subscripție într-un număr suficient pentru a colecta semnăturile susținătorilor.

81. În cazul în care documentele prezentate nu corespund cerințelor prevăzute la pct. 75 sau se constată, la examinarea acestora, că au fost întocmite cu încălcarea prevederilor legale, consiliul electoral de circumscripție refuză să înregistreze grupul de iniţiativă adoptând o hotărâre motivată în acest sens. Hotărârea consiliului electoral privind refuzul de a înregistra grupul de iniţiativă poate fi contestată în conformitate cu prevederile Capitolului XIII din Codul electoral nr. 325/2022 și ale Regulamentului privind procedura de examinare a contestațiilor în perioada electorală, aprobat prin hotărârea Comisiei Electorale Centrale nr.1128/2023. Totodată, solicitantului i se explică posibilitatea de a depune o cerere în mod individual în conformitate cu pct. 76.

***Secțiunea 2. Condițiile speciale privind colectarea semnăturilor***

***și întocmirea listelor de subscripție***

82. Colectarea semnăturilor pentru susținerea candidatului independent la funcția de primar și / sau consilier se va efectua cu respectarea cerințelor generale prevăzute la art. 65 și 164 din Codul electoral nr. 325/2022.

83. Listele de subscripţie pentru susţinerea candidatului desemnat la funcția de primar și / sau consilier trebuie să conțină semnăturile:

 a) a 2 la sută din numărul alegătorilor din circumscripția respectivă, împărțit la numărul de mandate pentru consiliul local respectiv, dar nu mai puțin de 50 de persoane – în cazul candidatului independent pentru funcția de consilier în consiliul local;

 b) a 1 la sută din numărul alegătorilor din circumscripția respectivă, dar nu mai puțin de 100 de persoane – în cazul candidatului independent pentru funcția de primar.

84. Lista de subscripție va conține semnăturile susținătorilor candidatului la funcția de primar și / sau consilier care sunt arondați în circumscripția electorală respectivă.

85. Semnăturile pentru susținerea candidatului desemnat se colectează pe listele de subscripție conform modelului prezentat în anexa nr. 24.

86. Listele de subscripție, în formă tipărită, pentru susţinerea candidatului desemnat vor fi întocmite și vor conține în mod obligatoriu toate rubricile prevăzute la pct. 145-149, fiind completate în modul corespunzător.

***Secțiunea 3. Procedura de recepționare și sistematizare a listelor de subscripție***

 ***de către consiliul electoral de circumscripție***

87. După expirarea termenului de colectare a semnăturilor sau odată cu prezentarea documentelor prevăzute la art. 68 din Codul electoral nr. 325/2022, candidatul desemnat la funcția de primar și/sau consilier și conducătorul grupului de inițiativă prezintă consiliului electoral de circumscripție listele de subscripție care le-au fost eliberate.

88. La recepționarea documentelor prezentate în vederea înregistrării candidaților desemnați la funcția de primar și / sau consilier, comisia de recepționare, creată prin dispoziția președintelui consiliului electoral de circumscripție, verifică, în corespundere cu prevederile Codului electoral, listele de subscripție prezentate de candidat.

89. La etapa de recepționare a listelor de subscripție, comisia de recepționare le verifică doar sub aspect cantitativ. În actul de transmitere-recepționare se înscrie numărul listelor de subscripție cu semnături ale susținătorilor candidatului desemnat, autenticitatea cărora urmează a fi verificată împreună cu documentele prevăzute la art. 68 din Codul electoral nr. 325/2022.

90. Procedura de transmitere și recepționare a listelor de subscripție se desfășoară cu respectarea următoarelor etape:

a) membrii comisiei de recepționare din cadrul consiliului electoral de circumscripție recepționează listele de subscripție și legitimațiile colectorilor;

b) la recepționare listele de subscripție sunt verificate sub aspect cantitativ;

c) după ce au fost verificate sub aspect cantitativ, listele de subscripție se sistematizează pentru a fi cusute în dosare (un dosar separat va conține listele supuse verificării, iar un alt dosar va include listele neutilizate, cele deteriorate sau transmise fără a fi supuse verificării);

d) pentru fiecare dosar cu liste de subscripție se întocmește o notă informativă care va conține următoarele elemente: denumirea unității administrativ-teritoriale în care candidează persoana, funcția pentru care candidează, după caz denumirile localităților care fac parte din circumscripția respectivă, numele, prenumele candidatului independent și membrului comisiei de recepționare responsabil de transmiterea și, respectiv, recepționarea listelor, data întocmirii notei informative (conform modelului prezentat în anexa nr.7);

e) listele de subscripție verificate cantitativ, împreună cu nota informativă ce se anexează la începutul dosarului, se cos în partea de sus (poziția orizontală, forma A3) și se sigilează pe versoul ultimei file, unde se înscrie numărul total al filelor listelor de subscripție sigilate, se înscriu numele și prenumele candidatului independent și membrului comisiei de recepționare și semnăturile acestora.

91. Listele de subscripție cu semnăturile susținătorilor candidatului la funcția de primar sau de consilier se sistematizează într-un singur dosar și se numerotează începând de la 1, 2, 3, ... n (n – numărul de ordine al ultimei liste de subscripție numerotate din cadrul dosarului sistematizat). În cazul în care dintr-o circumscripție electorală fac parte mai multe localități, listele de subscripție se aranjează în ordinea localităților din componența circumscripției respective.

92. Rezultatele recepționării documentelor și listelor de subscripție conform pct. 90 se înscriu în actul de transmitere-recepționare (conform modelului prezentat în anexa nr. 23).

93. Listele de subscripție se verifică conform prevederilor pct. 154-166.

 **Capitolul V.** **Constituirea și înregistrarea grupurilor de inițiativă, întocmirea,**

**sistematizarea şi prezentarea listelor de subscripție pentru susținerea**

**inițierii referendumului republican**

***Secțiunea 1. Constituirea și înregistrarea grupurilor de inițiativă***

 94. Grupul de inițiativă pentru inițierea referendumului republican este format dintr-un număr de cel puțin 100 de persoane cu drept de vot, în cadrul unei adunări, la care trebuie să participe nu mai puțin de 300 de persoane cu drept de vot.

 95. Înainte de adunare, inițiatorii sunt obligați să comunice Comisiei Electorale Centrale și autorității administrației publice locale pe teritoriul căreia urmează să fie organizată adunarea, cu cel puțin 10 zile, timpul, locul și scopul acesteia.

96. La adunarea cetățenilor se întocmește un proces-verbal semnat de către președintele și secretarul adunării, conform modelului prezentat în anexa nr. 14, în care se vor consemna:

1. alegerea președintelui și secretarului adunării;
2. aprobarea ordinii de zi;
3. aprobarea propunerii privind desfășurarea referendumului;
4. întrebările la referendumul republican formulate exact și corect sau, după caz, proiectul de lege;
5. alegerea membrilor grupului de inițiativă, cu indicarea datelor de identitate ale acestora;
6. rezultatele votării fiecărei chestiuni de pe ordinea de zi;
7. lista participanților la adunare.

97. Membrii grupului de inițiativă vor alege din rândul lor un birou executiv, compus dintr-un președinte, un vicepreședinte și un secretar, care vor reprezenta grupul și vor organiza activitatea lui, consemnând acest fapt într-un proces-verbal conform modelului prezentat în anexa nr. 15, semnat de către președintele și secretarul biroului executiv al grupului de inițiativă. În grupul de inițiativă se includ doar persoanele care au participat la adunarea de constituire.

98. Membrii biroului executiv al grupului de inițiativă au următoarele atribuții:

a) reprezintă grupul de inițiativă în fața Comisiei Electorale Centrale și instanței de judecată;

b) organizează activitatea grupului de inițiativă;

b) coordonează activitatea de colectare a semnăturilor susținătorilor privind inițierea referendumului republican;

c) verifică conformitatea întocmirii și sistematizării listelor de subscripție;

d) înaintează demersuri privind modificarea și / sau completarea componenței grupului de inițiativă;

e) după caz, solicită liste de subscripție suplimentar;

f) după caz, prezintă raportul financiar la Comisia Electorală Centrală;

g) prezintă Comisiei Electorale Centrale listele de subscripție și documentele prevăzute la pct.114 .

 Documentele prevăzute la lit. d) pot fi depuse până la expirarea termenului de colectare a semnăturilor sau prezentare a listelor de subscripție pentru verificare de către președintele biroului executiv al grupului de inițiativă a cărui prerogativă în acest sens se stabilește odată cu alegerea sa în această calitate și se consemnează în procesul-verbal întocmit în condițiile pct. 97.

99. Pentru înregistrarea grupului de inițiativă, Comisiei Electorale Centrale se prezintă următoarele documente:

a) cererea în formă scrisă privind înregistrarea grupului de inițiativă, conform modelului prezentat în anexa nr. 16;

b) dovada de comunicare autorității administrației publice locale despre organizarea adunării de inițiere a referendumului și de constituire a grupului de inițiativă;

c) lista participanților la adunare, pe suport de hârtie și în format electronic, care va cuprinde: numele, prenumele, anul nașterii, IDNP, domiciliul / reședința temporară și semnătura participantului;

d) procesul-verbal al adunării cetățenilor prevăzut la pct. 96;

e) procesul-verbal al adunării membrilor grupului de inițiativă prevăzut la pct. 97;

f) întrebările la referendum formulate clar se prezintă în limba română. În cazul propunerii unui proiect de lege, acesta se prezintă în limba română, pe suport de hârtie și în format electronic, redactat conform cerințelor tehnicii legislative prevăzute de Legea nr.100/2017 cu privire la actele normative, fiind însoțit de nota informativă;

g) după caz, cererea în formă scrisă a președintelui biroului executiv al grupului de inițiativă privind desemnarea persoanei responsabile de finanțele grupului de inițiativă (trezorierul);

h) lista membrilor grupului de iniţiativă, pe suport de hârtie și în format electronic, cu indicarea datelor de identitate ale acestora: nume, prenume, data, luna, anul nașterii, IDNP, domiciliul / reședința temporară a acestora, datele de contact (nr. de telefon și e-mail), data și semnătura membrului grupului, conținând și declarația membrilor grupului de iniţiativă privind consimțământul de a participa la colectarea de semnături ale susţinătorilor referendumului;

i) copiile de pe buletinele de identitate ale membrilor grupului de inițiativă.

100. Documentele enumerate la pct. 99 lit. c), d), f) și h) se contrasemnează de președintele și secretarul adunării de constituire a grupului de inițiativă, cele prevăzute la pct. 99 lit. a) și g) se semnează de către președintele biroului executiv, iar procesul-verbal prevăzut la pct. 99 lit. e) se semnează de către președintele și secretarul biroului executiv.

101. Termenul limită pentru prezentarea cererii privind înregistrarea grupului de iniţiativă cu documentele aferente este de 30 de zile din data desfășurării adunării de constituire a grupului de inițiativă.

102. În termen de 15 zile de la depunerea documentelor prevăzute la pct. 99 sau de la recepționarea avizului în condițiile art. 193 alin. (3) și (5) din Codul electoral nr. 325/2022, Comisia Electorală Centrală adoptă o hotărâre cu privire la înregistrarea grupului de inițiativă sau cu privire la refuzul de a-l înregistra. În hotărârea cu privire la înregistrarea grupului de inițiativă se indică termenul pentru colectarea semnăturilor susținătorilor referendumului republican, care nu poate fi mai mic de 2 luni și mai mare de 3 luni.

103. Comisia Electorală Centrală respinge cererea privind înregistrarea grupului de iniţiativă inclusiv dacă, după verificarea listei membrilor grupului de iniţiativă, se constată că mai puţin de 100 de persoane întrunesc condițiile necesare pentru a fi înregistrate în calitate de membri. De asemenea, drept temei de a refuza înregistrarea grupului de iniţiativă servește lipsa sau neconformitatea documentelor prevăzute la pct. 99. Hotărârea Comisiei Electorale Centrale privind refuzul de a înregistra grupul de iniţiativă poate fi contestată în conformitate cu prevederile Capitolului XIII din Codul electoral nr. 325/2022 și ale Regulamentului privind procedura de examinare a contestațiilor în perioada electorală, aprobat prin hotărârea Comisiei Electorale Centrale nr. 1128/2023.

104. Grupul de inițiativă pentru desfășurarea referendumului legislativ poate ajusta proiectul de lege la cerințele înaintate în avizul Ministerului Justiției, sub condiția că acestea nu schimbă esențial conceptul aprobat la adunarea cetățenilor.

105. În cazul inițiativei de desfășurare a referendumului pentru modificarea Constituției, propunerea se prezintă spre avizare Curții Constituționale de către Comisia Electorală Centrală. Aceasta din urmă va lua decizia cu privire la cererea de înregistrare a grupului de inițiativă pentru desfășurarea referendumului pentru revizuirea Constituției doar după ce Curtea Constituțională îi va prezenta avizul.

106. În situația descrisă la pct. 105, termenul de 15 zile, prevăzut la pct. 102 pentru examinarea cererii privind înregistrarea grupului de inițiativă, se suspendă până la prezentarea avizului de către Curtea Constituțională, continuând să curgă din ziua următoare a zilei în care a fost prezentat avizul.

 107. Membrii biroului executiv al grupului de inițiativă pot fi realeși în aceleași condiții în care au fost aleși anterior și doar din rândul membrilor grupului, prezentând Comisiei Electorale Centrale procesul-verbal privind înlocuirea lor, în decurs de 3 zile de la data întocmirii acestuia, dar nu mai târziu de data depunerii documentelor pentru inițierea referendumului republican.

***Secțiunea 2. Condițiile speciale privind colectarea semnăturilor***

 ***și întocmirea listelor de subscripție***

 108. După ce a înregistrat grupul de inițiativă, Comisia Electorală Centrală eliberează în termen de 72 de ore formularele listelor de subscripție, conform modelului prezentat în anexa nr. 25, și legitimațiile membrilor grupului de inițiativă, în baza actului de transmitere-recepționare. În cazul neprezentării membrilor biroului executiv al grupului de inițiativă la sediul Comisiei Electorale Centrale în termenul stabilit pentru recepționarea listelor de subscripție, termenul și dreptul pentru colectarea semnăturilor încep după expirarea termenului de eliberare a acestora.

 109. Până a colecta semnăturile, colectorul în mod obligatoriu va aduce la cunoștința susținătorilor problema supusă referendumului sau, după caz, textul proiectului de lege și va explica în ce constă problema supusă referendumului.

110. Perioada de timp care se oferă prin hotărâre a Comisiei Electorale Centrale grupului de inițiativă pentru colectarea semnăturilor este asimilată perioadei electorale, în sensul prevederilor Codului electoral și ale actelor normative conexe, care se aplică în modul corespunzător.

111. O listă de subscripție va conține semnăturile susținătorilor arondați, după cum urmează:

a) din oricare localități din circumscripția electorală națională – în cazul referendumului republican consultativ sau legislativ;

b) din aceeași unitate administrativ-teritorială de nivelul al doilea – în cazul referendumului republican constituțional.

112. Listele de subscripţie pentru susţinerea iniţierii referendumului republican trebuie să conțină:

a) cel puțin 200 000 de semnături ale cetățenilor Republicii Moldova cu drept de vot – în cazul referendumului republican constituțional. Cetățenii care inițiază revizuirea Constituției trebuie să provină din cel puțin jumătate din unitățile administrativ-teritoriale de nivelul al doilea, iar în fiecare dintre ele trebuie să fie înregistrate cel puțin 20 000 de semnături în sprijinul acestei inițiative;

b) cel puțin 100 000 de semnături ale cetățenilor Republicii Moldova cu drept de vot – în cazul referendumurilor republicane legislative și celor consultative.

113. Listele de subscripție, în formă tipărită, pentru susţinerea inițierii referendumului republican vor fi întocmite și vor conține în mod obligatoriu toate rubricile prevăzute la pct.150-153, fiind completate în modul corespunzător.

***Secțiunea 3. Procedura de recepționare și sistematizare a listelor de subscripție***

 ***de către Comisia Electorală Centrală***

114. Listele de subscripţie ce conțin semnăturile susținătorilor pentru iniţierea referendumului republican se depun la Comisia Electorală Centrală nu mai târziu de ultima zi a termenului de colectare a semnăturilor împreună cu procesul-verbal cu privire la totalizarea procedurii de colectare a semnăturilor întocmit și semnat de către toți membrii grupului de iniţiativă, conform modelului prezentat în anexa nr. 20.

115. Grupul de inițiativă întocmește câte un proces-verbal de totalizare separat pentru fiecare întrebare în cazul listelor de subscripție ce conțin întrebări diferite.

116. Listele de subscripție neutilizate se restituie și se sistematizează separat pentru fiecare întrebare.

117. Listele de subscripție ce conțin semnăturile susținătorilor pentru inițierea referendumului republican constituțional sunt numerotate și sistematizate pe fiecare unitate administrativ-teritorială de nivelul al doilea și însoțite de o notă informativă privind numărul listelor de subscripție și semnăturilor din aceste liste (conform modelului prezentat în anexa nr. 6).

118. La recepționarea documentelor prezentate în vederea inițierii referendumului republican de către cetățeni, comisia de recepționare verifică sub aspect cantitativ, în corespundere cu prevederile Codului electoral, listele de subscripție prezentate de către grupul de inițiativă. În actul de transmitere-recepționare se înscrie numărul de semnături ale susținătorilor inițierii referendumului declarate, autenticitatea cărora urmează a fi verificată, conform prevederilor pct. 154-169.

119. În cazul prezentării listelor de subscripție ce conțin întrebări diferite, comisia (după caz, comisiile) de recepționare din cadrul Comisiei Electorale Centrale recepționează listele de subscripție separat pentru fiecare tip de listă. La rândul său, grupul de inițiativă deleagă membrii responsabili de transmiterea listelor de subscripție, inclusiv pentru fiecare categorie de liste, către comisia (după caz, comisiile) de recepționare.

 120. Procedura de transmitere și recepționare a listelor de subscripție se desfășoară cu respectarea următoarelor etape:

a) membrii desemnați din cadrul Comisiei Electorale Centrale primesc și verifică listele de subscripție sub aspect cantitativ;

b) după ce listele de subscripție se verifică cantitativ, membrii comisiei de recepționare le sistematizează și le separă, de regulă câte 50 de file, pentru a fi cusute în dosare (un dosar separat va conține listele supuse verificării, iar un alt dosar va include listele neutilizate, cele deteriorate sau transmise fără a fi supuse verificării);

c) pentru fiecare dosar cu liste de subscripție se întocmește o notă informativă care va conține următoarele elemente: denumirea circumscripției electorale, după caz a unității administrativ-teritoriale de nivelul al doilea, numărul listelor de subscripție, rubrica „Numărul dosarului”, numele, prenumele președintelui biroului executiv al grupului de inițiativă și ale membrului comisiei de recepționare responsabili de predarea și, respectiv, recepționarea listelor, data întocmirii notei informative (conform modelului prezentat în anexa nr. 7);

d) listele de subscripție verificate cantitativ și divizate conform lit. b), împreună cu nota informativă ce se anexează la începutul dosarului, se cos în partea de sus (poziția orizontală, forma A3) și se sigilează pe versoul ultimei file, unde se înscrie numărul total al filelor listelor de subscripție sigilate, se înscriu numele și prenumele președintelui biroului executiv al grupului de inițiativă și ale membrului Comisiei și semnăturile acestora;

e) dosarul cu listele de subscripție cusute și sigilate conform cerințelor de la lit. b)- d) se transmite responsabilului de introducerea, în format electronic, a datelor procesate conform notei informative și înscrierea numărului de evidență atribuit dosarului procesat. Numărul de evidență al dosarului este format din 3 indice.

121. Rezultatele recepționării documentelor și listelor de subscripție conform pct. 120 se înscriu în actul de transmitere-recepționare (conform modelului prezentat în anexa nr. 26). În cazul prezentării listelor de subscripție ce conțin întrebări diferite, se vor întocmi acte de transmitere-recepționare separat pentru fiecare tip de listă.

**Capitolul VI.** **Constituirea și înregistrarea grupurilor de inițiativă, întocmirea,**

 **sistematizarea şi prezentarea listelor de subscripție pentru susținerea**

**inițierii referendumului local**

***Secțiunea 1. Constituirea și înregistrarea grupurilor de iniţiativă***

122. Grupul de inițiativă pentru inițierea referendumului local se constituie, în cadrul unei adunări, la care trebuie să participe cel puțin 30 de persoane cu drept de vot care au domiciliul pe teritoriul unității administrativ-teritoriale respective.

123. Cu cel puțin 3 zile înainte de adunare, inițiatorii sunt obligați să comunice în scris primarului timpul, locul și scopul desfășurării adunării.

124. Grupul de inițiativă trebuie să includă cel puțin 20 de persoane cu drept de vot care au domiciliul pe teritoriul unității administrativ-teritoriale respective și care au participat la adunarea de constituire.

125. La adunarea cetățenilor se întocmește un proces-verbal semnat de către conducătorul grupului de inițiativă și de către persoanele prezente la adunare, conform modelului din anexa nr. 18, în care se vor consemna:

a) alegerea conducătorul grupului de inițiativă;

b) aprobarea ordinii de zi;

c) aprobarea propunerii privind desfășurarea referendumului;

d) întrebările la referendumul local formulate fără ambiguități,

e) alegerea membrilor grupului de inițiativă, cu indicarea datelor de identitate ale acestora;

f) rezultatele votării fiecărei chestiuni de pe ordinea de zi;

g) lista participanților la adunare.

126. Pentru înregistrarea grupului de inițiativă, Comisiei Electorale Centrale i se prezintă următoarele documente:

a) cererea privind înregistrarea grupului de iniţiativă, conform modelului prezentat în anexa nr.17;

b) dovada de comunicare autorității administrației publice locale despre organizarea adunării de inițiere a referendumului și de constituire a grupului de inițiativă, în care sunt indicate timpul, locul și scopul adunării;

c) lista participanților la adunare, pe suport de hârtie și în format electronic, care va cuprinde: numele, prenumele, anul nașterii, IDNP, domiciliul/reședința temporară și semnătura participantului;

d) procesul-verbal al adunării cetățenilor prevăzut la pct. 125;

e) textul întrebării preconizate a fi supuse referendumului formulată clar;

f) lista membrilor grupului de iniţiativă, pe suport de hârtie și în format electronic, cu indicarea datelor de identitate ale acestora: nume, prenume, data, luna, anul nașterii, IDNP, domiciliul / reședința temporară a acestora, datele de contact (nr. de telefon și e-mail), data și semnătura membrului grupului;

g) după caz, cererea în formă scrisă a conducătorului grupului de inițiativă privind desemnarea persoanei responsabile de finanțele grupului de inițiativă (trezorierul).

127. Termenul limită pentru prezentarea cererii privind înregistrarea grupului de iniţiativă cu actele aferente este de 30 de zile din data desfășurării adunării de constituire a grupului de inițiativă.

 128. Dacă documentele prezentate corespund cerințelor prevăzute la pct. 122-125, în termen de 7 zile de la depunerea documentelor prevăzute la pct. 126, Comisia Electorală Centrală adoptă o hotărâre privind înregistrarea grupului de inițiativă. În hotărârea de înregistrare se indică termenul de colectare a semnăturilor solicitat de grupul de inițiativă, care nu poate fi mai mic de 30 de zile și mai mare de 60 de zile, precum și întrebarea la referendumul local. Comisia Electorală Centrală eliberează conducătorului grupului de inițiativă legitimațiile membrilor grupului de inițiativă înregistrat şi formularele listelor de subscripție ce vor conţine un număr de rubrici suficient pentru a colecta semnăturile susținătorilor în limita plafonului maxim stabilit la art. 222 alin. (3) din Codul electoral nr. 325/2022.

129. Comisia Electorală Centrală respinge cererea privind înregistrarea grupului de iniţiativă în cazul în care după verificarea listei membrilor grupului de iniţiativă se constată că mai puţin de 20 de persoane întrunesc condițiile necesare pentru a fi înregistrate în calitate de membri. De asemenea, drept temei de a refuza înregistrarea grupului de iniţiativă servește lipsa sau neconformitatea documentelor prevăzute la pct. 126. Hotărârea Comisiei Electorale Centrale privind refuzul de a înregistra grupul de iniţiativă poate fi contestată în conformitate cu prevederile Capitolului XIII din Codul electoral nr. 325/2022 și ale Regulamentului privind procedura de examinare a contestațiilor în perioada electorală, aprobat prin hotărârea Comisiei Electorale Centrale nr. 1128/2023.

130. Cereri privind modificarea sau completarea componenței grupului de inițiativă pot fi depuse până la prezentarea listelor de subscripție Comisiei Electorale Centrale pentru verificare, de către conducătorul grupului de inițiativă a cărui prerogativă în acest sens se stabilește odată cu alegerea / numirea acestuia și, respectiv, constituirea grupului, prin consemnarea acestui fapt în procesele-verbale întocmite în condițiile pct. 125.

131. Conducătorul grupului de inițiativă poate fi reales în aceleași condiții în care a fost ales anterior și doar din rândul membrilor grupului, prezentând Comisiei Electorale Centrale procesul-verbal privind înlocuirea conducătorului grupului, în decurs de 3 zile de la data întocmirii acestuia, dar nu mai târziu de data depunerii documentelor pentru susținerea inițierii referendumului local.

***Secțiunea 2. Condițiile speciale privind colectarea semnăturilor***

 ***și întocmirea listelor de subscripție***

132. Dreptul de a colecta semnături pentru inițierea referendumului local îl au membrii grupului de inițiativă înregistrat de Comisia Electorală Centrală.

133. După ce a înregistrat grupul de inițiativă, Comisia Electorală Centrală eliberează în termen de 48 de ore formularele listelor de subscripție, conform modelului prezentat în anexa nr. 25, și legitimațiile membrilor grupului de inițiativă, în baza actului de transmitere-recepționare. În cazul neprezentării conducătorului grupului de inițiativă la sediul Comisiei Electorale Centrale în termenul stabilit pentru recepționarea listelor de subscripție, termenul și dreptul pentru colectarea semnăturilor încep după expirarea termenului de eliberare a acestora.

134. Semnăturile pentru susținerea inițierii referendumului local sunt colectate în aceeași unitate administrativ-teritorială de nivelul întâi sau de nivelul al doilea, în care urmează să fie organizat referendumul local.

135. Listele de subscripție, în formă tipărită, pentru susţinerea inițierii referendumului local vor fi întocmite și vor conține în mod obligatoriu toate rubricile prevăzute la pct.150-153, fiind completate în modul corespunzător.

136. Colectorul urmează să informeze fiecare cetățean despre faptul că poate semna numai într-o singură listă de subscripție.

137. Listele de subscripţie pentru susţinerea iniţierii referendumului local trebuie să conțină cel puțin 10% din numărul cetățenilor cu drept de vot care domiciliază în unitatea administrativ-teritorială respectivă la data înregistrării grupului de inițiativă.

138. Până a colecta semnăturile, colectorul în mod obligatoriu va aduce la cunoștința susținătorilor problema supusă referendumului.

139. Perioada de timp care se oferă prin hotărâre a Comisiei Electorale Centrale grupului de inițiativă pentru colectarea semnăturilor este asimilată perioadei electorale, în sensul prevederilor Codului electoral și ale actelor normative conexe, care se aplică în modul corespunzător cu excepțiile prevăzute de prezentul regulament.

***Secțiunea 3. Procedura de recepționare și sistematizare a listelor de subscripție***

 ***de către Comisia Electorală Centrală***

140. După finalizarea colectării semnăturilor, dar nu mai târziu de ultima zi a termenului de colectare, grupul de inițiativă prezintă Comisiei Electorale Centrale listele de subscripţie împreună cu procesul-verbal de totalizare întocmit și semnat de către toți membrii grupului de iniţiativă, conform modelului prezentat în anexa nr. 20.

141. Procedura de recepționare și sistematizare a listelor de subscripție se realizează în condițiile pct. 114-121, care se aplică în modul corespunzător.

142. Listele de subscripție ce conțin semnăturile susținătorilor pentru inițierea referendumului local sunt numerotate și sistematizate pe fiecare unitate administrativ-teritorială de nivelul întâi / al doilea și sunt însoțite de o notă informativă privind numărul listelor de subscripție și semnăturilor din aceste liste (conform modelului prezentat în anexa nr. 6).

143. Rezultatele recepționării documentelor și listelor de subscripție conform pct. 141 se înscriu în actul de transmitere-recepționare (conform modelului prezentat în anexa nr. 27).

 144. Listele de subscripție se verifică conform prevederilor pct. 154-169.

**Capitolul VII. Modul de întocmire (completare) și verificare a listelor de subscripție**

***Secțiunea 1. Întocmirea (completarea) listelor de subscripție***

***pentru susţinerea candidatului la alegeri prezidențiale, parlamentare și locale***

145. Lista de subscripție, în formă tipărită, pentru susţinerea candidatului la una dintre funcțiile elective prevăzute la pct. 3 conține în mod obligatoriu:

a) tipul alegerilor;

b) data desfășurării alegerilor;

c) numărul listei de subscripție;

d) funcția electivă pentru care se colectează semnăturile;

e) numele, prenumele, anul nașterii, profesia (ocupația), funcția, locul de muncă ale candidatului, subiectul care l-a desemnat;

f) denumirea circumscripției electorale și a unității administrativ-teritoriale de nivelul al doilea unde are loc colectarea semnăturilor;

g) numele și prenumele colectorului;

h) mențiunile despre modalitatea de completare a listei de subscripție de către susținători, precum și despre acordul susținătorilor privind prelucrarea datelor personale ale acestora conform Legii nr.133/2011 privind protecția datelor cu caracter personal;

i) mențiunea privind responsabilitățile colectorului în procesul de prelucrare a datelor cu caracter personal ale susținătorilor conform Legii nr.133/2011 privind protecția datelor cu caracter personal, precum și mențiunea despre autenticitatea datelor de pe lista de subscripție și semnătura colectorului;

j) numele, prenumele, anul nașterii, domiciliul, seria și numărul actului de identitate, data la care semnează pe listă și semnătura susținătorului candidatului;

k) rubrica „Notă” în care se înscriu motivele pentru care datele despre susținător sunt completate de către colector sau de către reprezentantul susținătorului.

146. Datele prevăzute la pct. 145 lit. j) se completează personal de către fiecare susținător al candidatului, în limba română sau într-o altă limbă, după caz. Dacă susținătorul, din motive obiective, nu poate să înscrie singur datele sale personale, acestea sunt înscrise de colector, însă semnătura pe lista de subscripție o înscrie personal susținătorul, iar dacă susținătorul nu poate nici să semneze, are dreptul să-și pună semnătura în locul lui reprezentantul acestuia.

147. Numele, prenumele și anul nașterii candidatului se înscriu conform actului de identitate valabil.

148. Datele privind funcția și locul de muncă se indică în baza Clasificatorului ocupațiilor din Republica Moldova. În cazul în care candidatul activează în cadrul mai multor unități, se va înscrie funcția deținută la locul de muncă de bază.

149. Profesia (ocupația) se înscrie conform diplomei, certificatului, atestatului sau altor acte ce confirmă profesia. În cazul în care candidatul activează în cadrul mai multor unități, se va indica funcția deținută la locul de muncă de bază, iar dacă are două sau mai multe profesii, se va înscrie doar una dintre ele.

***Secţiunea 2. Întocmirea (completarea) listelor de subscripţie***

***pentru susținerea iniţierii referendumului republican sau local***

150. Lista de subscripție, în formă tipărită, pentru susţinerea iniţierii referendumului conține în mod obligatoriu:

a) tipul referendumului;

b) numărul listei de subscripţie;

c) întrebarea la referendum și / sau, în cazul referendumului constituțional sau legislativ, proiectul legii care va fi supus referendumului;

d) numele şi prenumele colectorului;

e) denumirea circumscripției electorale și a unității administrativ-teritoriale de nivelul al doilea unde are loc colectarea semnăturilor;

f) mențiunile despre modalitatea de completare a listei de subscripție de către susținători, precum și despre acordul susținătorilor privind prelucrarea datelor personale ale acestora conform Legii nr.133/2011 privind protecția datelor cu caracter personal;

g) mențiunea privind responsabilitățile colectorului în procesul de prelucrare a datelor cu caracter personal ale susținătorilor conform Legii nr.133/2011 privind protecția datelor cu caracter personal, precum și mențiunea despre autenticitatea datelor de pe lista de subscripţie şi semnătura colectorului;

h) numele, prenumele, anul nașterii, domiciliul, seria şi numărul actului de identitate, data la care semnează pe listă şi semnătura susținătorului referendumului;

i) rubrica „Notă” în care se înscriu motivele pentru care datele despre susținător sunt completate de către colector sau de către reprezentantul susținătorului.

151. Datele prevăzute la pct. 150 lit. h) se completează personal de către fiecare susținător al inițierii referendumului, în limba română sau într-o altă limbă, după caz. Dacă susținătorul, din motive obiective, nu poate să înscrie singur datele sale personale, acestea sunt înscrise de colector, însă semnătura pe lista de subscripție o înscrie personal susținătorul, iar dacă susținătorul nu poate nici să semneze, are dreptul să-și pună semnătura în locul lui reprezentantul acestuia.

152. Fiecare listă de subscripție pentru susţinerea inițierii referendumului conține în mod obligatoriu textul întrebării / întrebărilor la referendum. Se interzice colectarea de semnături pe liste ce nu conțin textul întrebărilor.

153. În cazul referendumului constituțional sau legislativ, proiectul de lege se tipărește pe fiecare listă de subscripție. Dacă este voluminos, proiectul de lege se tipărește separat și se anexează la lista de subscripție, care va cuprinde denumirea proiectului și nota informativă sau rezumatul acesteia.

***Secțiunea 3. Modul de verificare a listelor de subscripție***

154. După finalizarea colectării semnăturilor, dar nu mai târziu de termenele prevăzute la pct. 168, listele de subscripţie se depun:

a) la Comisia Electorală Centrală – în cazul susținerii candidatului la funcția de Președinte al Republicii Moldova, candidatului independent la funcția de deputat în Parlament, iniţierii referendumului republican și / sau inițierii referendumului local în condițiile art. 220 lit. (d) din Codul electoral nr. 325/2022;

b) la consiliul electoral de circumscripție – în cazul susținerii candidatului independent la funcția de consilier și / sau de primar.

155. Termenele de depunere spre verificare a listelor de subscripţie cu semnăturile susținătorilor sunt:

a) cel mai târziu cu 30 de zile înainte de ziua alegerilor – în cazul susținerii candidatului la alegerile parlamentare, prezidențiale sau locale;

b) cel târziu în ultima zi a termenului de colectare indicat în legitimația colectorului – în cazul susțineri iniţierii referendumului.

156. Se interzice depunerea listelor de subscripţie suplimentare după ce organul electoral a primit şi a înregistrat listele de subscripţie.

157. Organul electoral va supune verificării autenticitatea semnăturilor de pe listele de subscripţie în limita numărului stabilit la pct. 37, 62, 83, 112 și 137. În cazul prezentării listelor de subscripţie ce conțin un număr mai mare de semnături decât cel stabilit, va fi verificată autenticitatea semnăturilor colectate până la atingerea numărului minim necesar prevăzut, celelalte semnături colectate peste plafonul stabilit nu se vor verifica.

158. După recepționarea listelor de subscripţie, organul electoral verifică semnăturile din listele de subscripție prezentate, autenticitatea datelor înscrise, dreptul de vot al persoanelor înscrise pe liste, adresa domiciliului / sau reședinței temporare:

a) în termen de 5 zile, dar nu mai târziu de termenul prevăzut pentru înregistrare – în cazul susținerii candidatului la alegeri;

b) în termen de 30 zile – în cazul inițierii referendumului republican;

c) în termen de 15 zile – în cazul inițierii referendumului local.

159. Pentru efectuarea procedurii de verificare a listelor de subscripție, prezentate în alegerile prezidențiale, parlamentare, referendumul republican sau local, Comisia Electorală Centrală poate contracta persoane pentru efectuarea procedurii de procesare și verificare a listelor de subscripție (în continuare – *operatori*).

160. În cazul alegerilor locale, consiliul electoral de circumscripție angajează operatori pentru efectuarea procedurii de verificare a listelor de subscripție prezentate. Informația despre aceste persoane angajate de către consiliul electoral de circumscripție se aduce la cunoștința Comisiei Electorale Centrale care creează pentru acestea accesul securizat la aplicația „Liste de Subscripție”, conform procedurilor interne stabilite.

161. Acțiunile de repartizare și restituire a dosarelor se trec într-un registru de evidență (conform modelului prezentat în anexa nr. 28). Responsabilitatea pentru integritatea și restituirea zilnică a dosarului cu listele de subscripție revine unui membru al comisiei de recepționare și operatorului la care a fost repartizat dosarul spre procesare.

162. La procesul de verificare a listelor de subscripție au dreptul să asiste candidații la alegeri și / sau conducătorii grupurilor de inițiativă / membrii biroului executiv al grupului de inițiativă, precum și observatorii acreditați, în baza unei cereri către organul electoral. Candidații la alegeri și / sau conducătorii grupurilor de inițiativă / membrii biroului executiv al grupului de inițiativă au dreptul să asiste doar la verificarea listelor de subscripție pe care le-au prezentat. Condițiile de asistare la procesul de verificare a listelor de subscripție se stabilesc în Ghidul privind funcționarea aplicației „Liste de Subscripție”, aprobat prin dispoziția președintelui Comisiei Electorale Centrale.

163. În conformitate cu prevederile articolelor 65-67, 113, 139, 164, 194-197 și 222-225 din Codul electoral nr. 325/2022, precum și în condițiile prezentului regulament:

1. *Lista de subscripție se invalidează în întregime dacă:*

 a) este de un alt model sau serie (număr) decât cele eliberate colectorului de către organul electoral (lipsesc rubricile, are un alt conținut decât modelul aprobat și eliberat, lipsește numărul de serie, are un număr de serie care se repetă și pe altă listă);

 b) nu este semnată de colector și / sau lipsește numele / prenumele colectorului;

 c) nu conține numele și prenumele candidatului desemnat;

 d) nu conține textul întrebării la referendum;

 e) nu are completate toate rubricile;

 g) colectorul este înregistrat să colecteze semnături pentru un alt candidat / grup de inițiativă pentru inițierea referendumului.

2) *Semnătura de pe lista de subscripție se invalidează dacă susținătorul:*

 a) a înscris datele personale, însă nu a semnat;

 b) nu are dreptul de vot la data semnării pe lista de subscripție;

 c) și-a înscris datele din actul de identitate expirat;

 d) este arondat în altă circumscripție electorală decât cea pe teritoriul căreia au fost colectate semnăturile;

 e) a înscris pe lista de subscripție date de identitate eronate, care nu permit identificarea sa (datele personale ale posesorului actului de identitate indicat nu corespund cu cele înscrise pe listă, datele de identitate sunt înscrise într-un alt mod decât cel solicitat sau nu sunt completate toate rubricile prevăzute în modelul listei de subscripție);

f) s-a înscris și a semnat de două sau multe ori pe liste de subscripție în susținerea aceluiași candidat la aceeași funcție electivă sau în susținerea inițierii referendumului;

g) a înscris datele unui alt act de identitate (seria și numărul pașaportului, seria și numărul unui act de identitate emis de autoritățile altui stat).

164. După verificarea listelor de subscripție, se generează un raport în urma procesării tuturor listelor de subscripție din dosar și se întocmește o notă informativă privind rezultatele verificării (conform modelelor prezentate în anexa nr. 29 sau 30) care se aduce la cunoștința candidatului desemnat și / sau conducătorului grupului de inițiativă sau președintelui biroului executiv al grupului de inițiativă în termen de 24 ore.

 165. Dacă se constată un număr de semnături mai mic decât cel prevăzut sau, în urma excluderii semnăturilor nevalabile, numărul lor s-a redus față de plafonul minim prevăzut la pct. 37, 62, 83, 112 și 137, organul electoral adoptă o hotărâre, prin care:

a) refuză înregistrarea candidatului, comunicându-i hotărârea respectivă în termen de 24 de ore de la adoptare;

b) respinge propunerea de a efectua referendumul, anulând înregistrarea grupului de iniţiativă.

166. În cazul în care candidatul desemnat sau membrii grupului de iniţiativă pentru iniţierea referendumului nu sunt de acord cu hotărârea organului electoral, aceasta poate fi contestată în conformitate cu prevederile Capitolului XIII din Codul electoral nr. 325/2022 și ale Regulamentului privind procedura de examinare a contestațiilor în perioada electorală, aprobat prin hotărârea Comisiei Electorale Centrale nr. 1128/2023.

167. Dacă după verificarea listelor de subscripție cu semnăturile susținătorilor pentru susținerea inițierii referendumului republican, se constată că numărul semnăturilor valabile sunt în limita plafonului prevăzut la art. 183 alin. (1) lit. a) din Codul electoral nr. 325/2022, Comisia Electorală Centrală adoptă o hotărâre cu privire la inițierea referendumului republican. Procesul-verbal privind verificarea listelor de subscripție și hotărârea Comisiei Electorale Centrale privind inițierea referendumului se remit în termen de 3 zile Biroului permanent al Parlamentului.

168. Dacă după verificarea listelor de subscripție cu semnăturile susținătorilor pentru susținerea inițierii referendumului local, se constată că numărul semnăturilor valabile sunt în limita plafonului prevăzut la art. 220 lit. d) din Codul electoral nr. 325/2022, Comisia Electorală Centrală adoptă o hotărâre cu privire la desfășurarea referendumului local.

169. După expirarea termenului de 6 luni din data înregistrării / refuzului de înregistrare a candidatului în calitate de concurent electoral, returnării listelor de subscripție de către candidat fără ca acesta să solicite înregistrarea sa în calitate de concurent electoral sau adoptării hotărârii de către Comisia Electorală Centrală privind iniţierea sau respingerea referendumului republican și / sau referendumului local, listele de subscripţie se nimicesc de către autoritatea competentă care asigură păstrarea lor.

Dacă persoana a fost aleasă, listele de subscripție se vor nimici după încetarea mandatului acesteia.

 În cazul în care hotărârile / deciziile de inițiere / desfășurare a referendumului se contestă în instanța de judecată sau materialele se remit altor autorități competente, listele de subscripţie se vor păstra până la soluționarea definitivă a cauzei şi / sau până la emiterea unei hotărâri judecătorești irevocabile.

**Capitolul VIII. Responsabilitățile colectorilor**

170. Se interzice multiplicarea listelor de subscripție prin fotocopiere pentru a nu admite repetarea numărului de serie.

171. Colectorii sunt responsabili pentru asigurarea autenticității datelor de pe listele de subscripţie şi sunt obligați să-i comunice susţinătorului că poate semna doar pe o singură listă de subscripţie, cu excepția cazurilor prevăzute la pct. 5.

172. Colectorul își înscrie semnătura pe fiecare foaie a listei de subscripţie prin care confirmă că semnăturile susținătorilor au fost colectate de el personal şi că identitatea persoanelor ale căror nume apar pe liste a fost verificată de el în baza actelor de identitate.

173. Colectorii vor asigura, în conformitate cu prevederile Legii nr. 133/2011 privind protecția datelor cu caracter personal, confidențialitatea și conformitatea prelucrării datelor cu caracter personal ale susținătorilor de pe listele de subscripție la care au acces și nu vor utiliza / prelucra datele în alte scopuri decât cel stabilit, precum și nu vor dezvălui datele de care au luat cunoștință în activitatea lor, nici după încetarea calității de colector.

174. Pentru nerespectarea dispozițiilor prezentului regulament și a celor ce vizează domeniul protecției datelor cu caracter personal, colectorii poartă răspundere conform legislației. În cazul survenirii răspunderii, aceasta se aplică de către autoritățile abilitate, în limita acțiunilor / inacțiunilor săvârșite de către colector.

175. Listele de subscripție utilizate, cele neutilizate și legitimațiile colectorilor se returnează organului electoral odată cu depunerea documentelor sau la expirarea termenului pentru înregistrarea candidatului în calitate de concurent electoral sau la expirarea termenului de colectare indicat în legitimația colectorului – în cazul susținerii iniţierii referendumului. Neprezentarea listelor de subscripție în acest caz servește drept temei pentru organul electoral de a se adresa autorităților competente în vederea asigurării respectării legislației în domeniul protecției datelor cu caracter personal.

176. Solicitările înaintate de subiecții ce pretind un anumit interes la elaborarea studiilor statistice prin examinarea conținutului listelor de subscripție prezentate de grupurile de inițiativă sau de candidații la alegeri vor fi examinate și soluționate în vederea asigurării accesului sub condiția respectării Legii nr.133/2011 privind protecția datelor cu caracter personal și doar după încheierea perioadei electorale, dar nu mai târziu de expirarea termenului de păstrare a listelor de subscripție, fiind depersonalizate. Solicitările privind examinarea conținutului listelor de subscripție de către subiecții interesați se vor admite doar în vederea efectuării studiilor statistice. Alte temeiuri pentru a obține accesul la conținutul listelor de subscripție, inclusiv invocarea scopului de a efectua analize cu privire la modul de verificare a listelor de către autoritățile competente, nu se vor admite, iar cererile în acest sens vor fi înaintate și examinate în ordinea prevăzută pentru soluționarea litigiilor electorale.

 Solicitările se vor adresa autorităților responsabile de păstrarea listelor de subscripție până la nimicirea acestora în condițiile pct. 169.